Diari Oficial de la Generalitat Valenciana


Sumari del DOGV 6026, del 02-06-2009 (2009/6333)

ORDRE de 15 de maig de 2009, de la Conselleria d'Indústria, Comerç i Innovació, relativa a la protecció dels drets dels consumidors i usuaris davant la implantació de la televisió digital terrestre.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/05/15/(1)/dof/vci/html**

### Dades del document

Número de DOGV
:   6026

Data del DOGV
:   02-06-2009

Secció del DOGV
:   I. DISPOSICIONS GENERALS

Número del document
:   2009/6333


Data del document
:   15-05-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * televisió d'alta definició
    * teledistribució
    * protecció del consumidor
    * aparell de televisió
    * legislació
    * informació al consumidor
    * televisió

ORDRE de 15 de maig de 2009, de la Conselleria d'Indústria, Comerç i Innovació, relativa a la protecció dels drets dels consumidors i usuaris davant la implantació de la televisió digital terrestre. [2009/6333]  
PREÀMBUL  
La Llei de la Generalitat Valenciana 2/1987, de 9 d'abril, per la qual s'aprova l'Estatut de Consumidors i Usuaris de la Comunitat Valenciana, recull en els primers capítols els drets dels consumidors i usuaris, entre els quals es troba el dret a la informació correcta i suficient sobre els productes i servicis.  
Així mateix, entre els béns d'ús comú, ordinari i generalitzat que seran objecte d'especial vigilància i que s'indiquen en el Decret 130/1989, de 16 d'agost, del Consell de la Generalitat Valenciana, pel qual es qualifiquen els béns, productes i servicis d'ús o consum comú, ordinari i generalitzat, es troben els aparells elèctrics, electrònics i accessoris d'ús domèstic, així com els servicis de reparació, manteniment i garantia d'estos béns.  
L'aparició de nous servicis que es presten a domicili, que no s'ajusten plenament a la normativa existent, fa necessari protegir adequadament els drets dels consumidors i usuaris, en concret, davant la implantació de la televisió digital terrestre (TDT) que ha de substituir la televisió analògica abans d'abril de 2010.  
La TDT és un sistema de transmissió digital o numèrica que constituïx l'evolució de l'actual televisió analògica, que és el sistema tradicional de televisió que utilitza ones radioelèctriques per a transmetre i mostrar imatges i sons.  
La TDT requerix, per a la seua recepció, a més de cobertura en el seu àmbit geogràfic, l'adequació del sistema de recepció de televisió (antenes col·lectives o individuals) i, d'altra banda, disposar d'un receptor de TDT, bé extern (descodificador o sintonitzador digital), bé intern (televisió digital integrada).  
Esta informació haurà d'estar a la disposició del consumidor en adquirir un producte d'estes característiques.  
Així mateix, i atés que al mercat hi ha encara aparells de televisió, de reproducció o de gravació vídeo/DVD que no estan preparats per a rebre el senyal digital terrestre per si mateixos, cal que el consumidor siga informat d'esta circumstància, ja que altrament s'estaria ometent una informació substancial relativa a una de les característiques principals d'este tipus de béns de naturalesa durable que podria generar una omissió enganyosa i constituir un defecte de conformitat.   
Com a conseqüència del que s'ha exposat es regula, mitjançant esta disposició, tant la informació que ha d'estar a la disposició del consumidor en adquirir un televisor o un reproductor gravador de vídeo/DVD, com la prestació del servici d'adequació de la instal·lació receptora de televisió existent per a rebre les emissions de TDT.  
Per tant, fent ús de les facultats que m'atribuïx l'article 28.e) de la Llei 5/1983, de 30 de desembre, del Consell, i de conformitat amb el Consell Jurídic Consultiu de la Comunitat Valenciana,  
ORDENE  
Article 1. Objecte  
La present ordre desenvolupa els drets dels consumidors i usuaris previstos en el Decret 11/1995, de 10 de gener, del Govern Valencià, pel qual es regula l'activitat de prestació de servicis a domicili, en relació amb els servicis d'instal·lació i adaptació dels sistemes de recepció de televisió al senyal de TDT, així com els deures d'informació en la venda al consumidor final de productes relacionats amb la TDT.   
Article 2. Àmbit d'aplicació  
En l'àmbit territorial de la Comunitat Valenciana, esta ordre s'aplicarà:  
1. A totes les persones físiques o jurídiques que es dediquen a la venda destinada al consumidor final d'aparells de televisió, de reproducció o de gravació vídeo/DVD.   
2. A les persones físiques o jurídiques que es dediquen a la instal·lació, manteniment i reparació de sistemes de recepció de televisió per a la seua adaptació a la TDT.  
Article 3. Deures d'informació  
Les persones assenyalades en l'apartat 1 de l'article 2, quan oferisquen o posen a la venda per al consumidor final televisors i aparells de reproducció o de gravació vídeo/DVD que no estiguen preparats per a rebre les emissions de la TDT sense receptor extern, estaran obligades a:  
1. Indicar en l'oferta, promoció o publicitat d'eixos productes, de manera que siga visible i fàcilment perceptible per al consumidor, l'esmentada circumstància.   
2. Fer constar, de forma visible, en els aparells exposats a la venda en els establiments comercials, en el mateix camp visual que la resta de característiques del producte, la llegenda següent «Aparell no preparat per a la recepció de televisió digital terrestre sense receptor extern».   
3. Recollir l'esmentat advertiment també en la factura o justificant de compra.  
Article 4. Adaptació d'instal·lacions existents  
Les persones assenyalades en l'apartat 2 de l'article 2 tindran les obligacions següents:  
1. Amb caràcter previ a la instal·lació es facilitarà al consumidor la documentació següent:  
a) Informació per escrit sobre l'existència de senyal de TDT en la zona; la càrrega de la prova d'haver facilitat la dita informació correspondrà a l'instal·lador. En el cas que no es rebera l'indicat senyal i el consumidor vulga, a pesar de tot, continuar avant amb la instal·lació, l'instal·lador haurà de recollir una firma del consumidor que autoritze específicament esta circumstància, abans de procedir a la instal·lació. En el supòsit que el consumidor no haguera sigut informat de l'absència de senyal de TDT en la seua zona i s'haguera realitzat l'adaptació de la instal·lació, el consumidor tindrà dret que l'instal·lador retire els elements instal·lats i deixe la instal·lació en les mateixes condicions que estava quan va començar a realitzar els treballs, sense cap càrrec per al consumidor.  
b) Pressupost previ per escrit i detallat o, si és el cas, renúncia expressa i per escrit a este, d'acord amb el que es regula en la normativa aplicable. La firma de l'usuari acceptant el pressupòsit o renunciant-hi serà requisit imprescindible per a poder iniciar els treballs. En el cas que el consumidor no accepte el pressupost oferit, caldrà ajustar-se al que s'ha disposat en l'apartat 6 de l'article 2 del Decret 11/1995, de 10 de gener, del Govern Valencià, pel qual es regula l'activitat de prestació de servicis a domicili.  
c) La documentació exigida en la normativa de telecomunicacions.  
d) Les empreses instal·ladores tenen obligació de disposar de fulls de reclamacions i de llistat de preus a la disposició dels consumidors.  
2. Una vegada finalitzats els treballs d'instal·lació s'haurà de lliurar al consumidor:  
a) Butlletí d'instal·lació de telecomunicacions degudament emplenat juntament amb el corresponent protocol de proves, segons establix la normativa en matèria de telecomunicacions.  
b) Factura detallada i desglossada amb les peces utilitzades i la mà d'obra, la qual haurà de correspondre als treballs assenyalats en el butlletí d'instal·lació de telecomunicacions indicat en l'apartat anterior.  
c) Garantia dels treballs realitzats que, com a mínim, serà d'un any comptador des de la data de la finalització, sense perjudici del que disposa la normativa aplicable en matèria de garanties. Els treballs es consideraran finalitzats en la data de lliurament de la factura.  
3. La instal·lació es lliurarà en funcionament efectiu, rebent-se el senyal amb qualitat. L'instal·lador no podrà condicionar la instal·lació a l'adquisició pel consumidor o usuari del receptor de TDT que aquell puga subministrar.  
4. L'instal·lador haurà de fer constar el número d'inscripció en el registre oficial que habilite per a tal activitat, tant en la factura com en el pressupost o renúncia a este, i en qualsevol altra documentació, oferta o publicitat.  
Article 5. Infraccions  
L'incompliment de les obligacions que es determinen en esta ordre serà considerat infracció de les previstes en la Llei de la Generalitat Valenciana 2/1987, de 9 d'abril, de l'Estatut de Consumidors i Usuaris de la Comunitat Valenciana.  
Disposició final   
única. Entrada en vigor  
La present ordre entrarà en vigor als 20 dies de la seua publicació en el Diari Oficial de la Comunitat Valenciana.  
València, 15 de maig de 2009  
La consellera d'Indústria, Comerç i Innovació,  
BELÉN JUSTE PICÓN


Còpia Permalink ELI